MINT บวกกว่า 3% โบรกฯ เชียร์ “ซื้อ” ชูเป้า 48 บ.
MINT บวกกว่า 3% ล่าสุด ณ 11.24 น. เวลา อยู่ที่ 41 บาท บวก 1.25 บาท หรือ 3.14% สูงสุด 41.25 บาท ต่ำสุด 39.75 บาท ด้วยมูลค่าซื้อขาย 430.70 ล้านบาท ด้าน บล.เออีซี เชียร์ “ซื้อ” ชูเป้า 48 บ. คาดกำไรปีนี้โต 19% รับอานิสงส์เข้าสู่ High Season - ห้องพักและสาขาร้านอาหารเพิ่มขึ้น
25 ส.ค. 2559

ผู้สื่อข่าวรายงานว่า ราคาหุ้นบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ล่าสุด ณ เวลา 11.24 น. อยู่ที่ 41 บาท บวก 1.25 บาท หรือ 3.14% สูงสุด 41.25 บาท ต่ำสุด 39.75 บาท ด้วยมูลค่าซื้อขาย 430.70 ล้านบาท ขณะที่ดัชนีหุ้นไทยโดยรวมบวก 0.29%

โดย บล.เออีซี ระบุในบทวิเคราะห์ (25 ส.ค.) แนะ “ซื้อ” MINT ให้ราคาเป้าหมายไว้ที่ 48 บาท/หุ้น โดยมีมุมมองเชิงบวกต่อแนวโน้มการเติบโตของ MINT ที่ยังคงเดินหน้าขยายธุรกิจอย่างต่อเนื่อง ขณะที่ช่วงครึ่งปีหลังปี 59 คาดกำไรโตเด่น หลังได้อานิสงส์จากเข้าสู่ High Season, การเพิ่มขึ้นจำนวนห้องพักและสาขาร้านอาหาร รวมกับธุรกิจท่องเที่ยวไทยที่ยังโตแกร่ง หนุนทั้งปี 59 คาดกำไรเติบโต 19.1%เทียบช่วงเดียวกันของปีก่อน และโตต่อ 13.8% เทียบช่วงเดียวกันของปีก่อนในปี 2560